ORDE do 21 de febreiro de 2008 sobre a aprobación definitiva do expediente de modificación puntual das normas subsidiarias de planeamento do concello de Guitiriz, na Casa da Botica.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 24/03/2008

O Concello de Guitiriz remite o expediente de modificación puntual referido, solicitando aprobación definitiva, conforme o establecido no artigo 85.5º da Lei 9/2002, do 30 de decembro, de ordenación urbanística e protección do medio rural de Galicia, modificada parcialmente pola Lei 15/2004 (en diante Lei 9/2002).
I. Antecedentes.
-O Concello de Guitiriz dispón dunhas normas subsidiarias de planeamento aprobadas definitivamente o 12 de febreiro de 1985, que definen a ordenación vixente no ámbito afectado por esta modificación puntual.
-O concello remite á consellería o expediente administrativo xunto cunha copia do documento aprobado inicialmente e tres copias do proxecto técnico aprobado provisionalmente.
-O expediente foi obxecto de informe previo á aprobación inicial polo director xeral de Urbanismo o 26 de setembro de 2007, no cal se indicaba que non se apreciaban impedimentos para a tramitación desta modificación puntual.
-A modificación formulada polo Concello de Guitiriz ten por finalidade a creación dun servizo público de asistencia a persoas da terceira idade e ao mesmo tempo a protección e catalogación dun edificio de claro interese arquitectónico e patrimonial, como é a chamada Casa da Botica.
-Consta, como anexo na memoria, a oferta, do 12 de xullo de 2007, á Xunta de Galicia, Dirección Xeral de Acción Social, de adquirir este inmoble para uso xeriatrico e de atención de día para persoas maiores.
-Consta no expediente a Decisión do 5 de setembro de 2007, da Dirección Xeral de Desenvolvemento Sostible, sobre a non-necesidade de avaliación ambiental estratéxica prevista dentro do procedemento integrado de aprobación dos instrumentos de planeamento urbanístico, da modificación puntual das normas subsidiarias de planeamento do Concello de Guitiriz, na Casa da Botica.
No expediente administrativo consta que a documentación e a tramitación administrativa da modificación se axustan ás determinacións contidas no artigo 85 da Lei 9/2002, do 30 decembro, de ordenación urbanística e protección do medio rural de Galicia. O Concello de Guitiriz aprobou provisionalmente o expediente o 17 de xaneiro de 2008, e ratificou esta aprobación no Pleno do 31 de xaneiro do mesmo ano.
II. Consideracións e fundamentación.
II.1 De acordo co informe-proposta da Dirección Xeral de Urbanismo, do 21 de febreiro de 2008, cómpre facer as seguintes consideracións:
1. Contido e alcance da modificación.
O ámbito que se pretende modificar ten unha superficie de 1.561,56 m2, dos cales 400 m2 están ocupados pola edificación da Casa da Botica. Esta presenta unha superficie construída de 1.200 m2 organizada en tres andares cunha altura de cornixa de 9 m, e atópase na rúa do Concello, no núcleo urbano de Guitiriz.
Trátase dun soar situado en solo urbano consolidado cualificado polas vixentes normas subsidiarias de planeamento de Guitiriz coa ordenanza Residencial pechada como o resto dos soares do contorno que se pretende cualificar como equipamento público, e que quedará regulado pola ordenanza ESP Edificios e servizos públicos con certas modificacións que se analizarán máis adiante.
Ao mesmo tempo, catalógase como protexido o edificio da Casa da Botica, cun grao de protección non integral, o que impide a desaparición dun edificio de interese arquitectónico e patrimonial que non está catalogado como tal nas normas subsidiarias de planeamento municipais nin polas provinciais.
2. Xustificación da modificación.
O proxecto de modificación alega como razóns de interese xeral para propoñer a modificación esencialmente as seguintes:
a) A creación dun equipamento destinado á realización dun servizo público de asistencia ás persoas da terceira idade.
b) A protección e catalogación dun edificio de interese arquitectónico e patrimonial como é a chamada Casa da Botica.
Polo indicado, enténdese que o proxecto de modificación se fundamenta en claras razóns de interese público e supón unha importante mellora da ordenación urbanística vixente, ademais da creación dun novo equipamento público, e, por outra banda, da comparación entre a regulación actual e a proposta neste expediente non xera maior intensidade de uso da zona; polo contrario, esta queda reducida (artigo 94 da Lei 9/2002).
II.2. De conformidade cos artigos 89 e 93.4º da Lei 9/2002, do 30 de decembro, de ordenación urbanística e protección do medio rural de Galicia, e co artigo 1 do Decreto 519/2005, do 6 de outubro, polo que se establece a estrutura orgánica da Consellería de Política Territorial, Obras Públicas e Transportes, a competencia para resolver sobre a aprobación definitiva das modificacións do planeamento xeral correspóndelle á conselleira de Política Territorial, Obras Públicas e Transportes.
III. Resolución.
Visto canto antecede,
RESOLVO:
Primeiro.-De acordo co punto 5º a) do artigo 85 da Lei 9/2002, do 30 de decembro, de ordenación urbanística e protección do medio rural de Galicia, aprobar definitivamente a modificación puntual das normas subsidiarias de planeamento do Concello de Guitiriz, na Casa da Botica.
Segundo.-De conformidade co disposto polos artigos 92 da Lei 9/2002 e 70 da Lei 7/1985, do 2 de abril, reguladora das bases de réxime local, o concello deberá publicar, no BOP, a normativa e ordenanzas da modificación aprobada definitivamente.
Terceiro.-Notifíqueselle esta orde ao concello e publíquese no Diario Oficial de Galicia.
Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 21 febreiro de 2008.
María José Caride Estévez
Conselleira de Política Territorial, Obras Públicas
e Transportes